CELEX: 32016D0027
Language: hu
Date: 2016-09-21 00:00:00
Title: Az Európai Központi Bank (EU) 2016/1717 határozata (2016. szeptember 21.) az Európai Központi Bank eljárási szabályzatának elfogadásáról szóló EKB/2004/2 határozat módosításáról (EKB/2016/27)

24.9.2016   
            
            
               HU
            
            
               Az Európai Unió Hivatalos Lapja
            
            
               L 258/17
            
         AZ EURÓPAI KÖZPONTI BANK (EU) 2016/1717 HATÁROZATA
   (2016. szeptember 21.)
   az Európai Központi Bank eljárási szabályzatának elfogadásáról szóló EKB/2004/2 határozat módosításáról (EKB/2016/27)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 12.3. cikkére,
   mivel:
   
               (1)
            
            
               A nemzeti központi bankokhoz (NKB-k) és az illetékes nemzeti hatóságokhoz intézett jogi eszközöket, így az Európai Központi Bank (EKB) iránymutatásait és utasításait, megfelelően közölni kell a címzettekkel. A közlést illetően jelenleg az EKB és az NKB-k, illetve illetékes nemzeti hatóságok között az általánosan elfogadott gyakorlatot az elektronikus eszközök használata jelenti, az e-mailt is beleértve. A telex ezzel szemben a technológiai haladás következtében elavult kommunikációs eszközzé vált.
            
         
               (2)
            
            
               Az elmúlt két évben az EKB számos olyan határozatot fogadott el, amelyek címzettje felügyelt szervezet vagy a hitelintézeti tevékenység megkezdése iránti engedélyt kérelmező jogalany volt. Az EKB ugyanígy harmadik felekre szankciót kiszabó határozatokat is elfogadott. Bár az elsődleges jog ezt nem írja elő, az EKB eljárási szabályzata jelenleg megköveteli, hogy a címzettel rendelkező EKB-határozatok e típusát az EKB elnöke írja alá.
            
         
               (3)
            
            
               A jövőben a felügyelt szervezetekhez vagy a hitelintézeti tevékenység megkezdése iránti engedélyt kérelmező jogalanyokhoz intézett EKB-határozatokat, valamint a harmadik felekre szankciót kiszabó határozatokat a Kormányzótanács titkárának kell aláírnia annak érdekében, hogy tanúsítsa a Kormányzótanács döntésének való megfelelést.
            
         
               (4)
            
            
               A felügyeleti határozatok jelentősen megnövekedett számára tekintettel a módosítást sürgősséggel kell elfogadni, és annak az Európai Unió Hivatalos Lapjában való kihirdetése napján hatályba kell lépnie.
            
         
               (5)
            
            
               Ezért az EKB/2004/2 határozatot (1) ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   Az Európai Központi Bank eljárási szabályzatának módosítása
   Az EKB/2004/2 határozat a következőképpen módosul:
   
               1.
            
            
               A (17.2) bekezdés helyébe a következő szöveg lép:
               
                           „(17.2)
                        
                        
                           Az EKB-iránymutatásokat a Kormányzótanács fogadja el és közli az Unió egyik hivatalos nyelvén, és azokat a Kormányzótanács nevében az elnök írja alá. Az iránymutatásokat indokolni kell. A nemzeti központi bankok értesítése történhet elektronikus úton, telefaxon vagy hagyományos nyomtatott formában. Bármely hivatalosan kihirdetendő EKB-iránymutatást le kell fordítani az Unió hivatalos nyelveire.”
                        
                     
         
               2.
            
            
               A (17.4) bekezdés helyébe a következő szöveg lép:
               
                           „(17.4)
                        
                        
                           Az EKB-határozatokat és -ajánlásokat a Kormányzótanács, illetve az Igazgatóság fogadja el, hatásköreiknek megfelelően, és az elnök írja alá. A harmadik személyekre szankciót kiszabó EKB-határozatokat azok tanúsítása érdekében Kormányzótanács titkára írja alá. Az EKB-határozatokat és -ajánlásokat indokolni kell. Az alapokmány 41. cikke szerint a másodlagos uniós jogszabályokra vonatkozó ajánlásokat a Kormányzótanács fogadja el.”
                        
                     
         
               3.
            
            
               A (17.6) bekezdés helyébe a következő szöveg lép:
               
                           „(17.6)
                        
                        
                           Az EKB-utasításokat az Igazgatóság fogadja el és közli az Unió egyik hivatalos nyelvén, és az Igazgatóság nevében az elnök vagy az Igazgatóság bármely két tagja írja alá. A nemzeti központi bankok értesítése történhet elektronikus úton, telefaxon vagy hagyományos nyomtatott formában. Bármely hivatalosan kihirdetendő EKB-utasítást le kell fordítani az Unió hivatalos nyelveire.”
                        
                     
         
               4.
            
            
               A (17a.2) bekezdés helyébe a következő szöveg lép:
               
                           „(17a.2)
                        
                        
                           Az EKB felügyeleti feladatokhoz kapcsolódó, az 1024/2013/EU rendelet 4. cikkének (3) bekezdése és 6. cikke (5) bekezdésnek a) pontja szerinti iránymutatásait a Kormányzótanács fogadja el, azokat közölni kell, és azokat a Kormányzótanács részéről az elnök írja alá. A nemzeti központi bankok értesítése történhet elektronikus úton, telefaxon vagy hagyományos nyomtatott formában.”
                        
                     
         
               5.
            
            
               A (17a.3) bekezdés helyébe a következő szöveg lép:
               
                           „(17a.3)
                        
                        
                           Az EKB felügyeleti feladatokhoz kapcsolódó, az 1024/2013/EU rendelet 6. cikkének (3) bekezdése, 6. cikke (5) bekezdésnek a) pontja, 7. cikkének (1) bekezdése, 7. cikkének (4) bekezdése, 9. cikkének (1) bekezdése és 30. cikkének (5) bekezdése szerinti utasításait a Kormányzótanács fogadja el, azokat közölni kell, és azokat a Kormányzótanács részéről az elnök írja alá. Az utasításokat indokolni kell. A hitelintézetek felügyeletére hatáskörrel rendelkező nemzeti hatóságok értesítése történhet elektronikus úton, telefaxon vagy hagyományos nyomtatott formában.”
                        
                     
         
               6.
            
            
               A (17a.4) bekezdés helyébe a következő szöveg lép:
               
                           „(17a.4)
                        
                        
                           Az EKB felügyelt szervezetekkel és hitelintézeti tevékenység megkezdésére vonatkozó engedélyt kérő szervezetekkel kapcsolatos határozatait a Kormányzótanács fogadja el és tanúsításuk érdekében a Kormányzótanács titkára írja alá. Ezt követően azokat közlik a címzett személyekkel.”
                        
                     
         2. cikk
   Hatálybalépés
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Frankfurt am Mainban, 2016. szeptember 21-én.
      
         
            az EKB elnöke
         
         Mario DRAGHI
      
   
   
      (1)  EKB/2004/2 határozat (2004. február 19.) az Európai Központi Bank eljárási szabályzatának elfogadásáról (HL L 80., 2004.3.18., 33. o.).